Монгол Улсын Их Хурлын намрын ээлжит чуулганы Аюулгүй байдал, гадаад бодлогын байнгын хорооны 2012 оны 12 дугаар сарын 04-ний өдөр (Мягмар гариг)-ийн хуралдаан 15 цаг 10 минутад Төрийн ордны “В” танхимд эхлэв.

Байнгын хорооны дарга, Улсын Их Хурлын гишүүн Ц.Цолмон ирц, хэлэлцэх асуудлын дарааллыг танилцуулж, хуралдааныг даргалав.

***Хуралдаанд ирвэл зохих 16 гишүүнээс 9 гишүүн ирж, 62.5 хувийн ирцтэй байв.***

***Гадаадад:*** *Х.Баттулга, Д.Бат-Эрдэнэ, Ц.Баярсайхан, Л.Болд, Б.Болор, С.Оюун;*

***Тасалсан:*** *Р.Амаржаргал;*

***Нэг. Монгол Улсаас гадаад улсад суух элчин сайд, бүрэн эрхт төлөөлөгчийн газрын тэргүүн нарыг томилох, эгүүлэх татах тухай Монгол Улсын Ерөнхийлөгчийн санал (****зөвшилцөх****)***

Хэлэлцэж буй асуудалтай Монгол Улсын Ерөнхийлөгчийн Тамгын газрын дарга П.Цагаан, Монгол Улсын Ерөнхийлөгчийн Гадаад харилцааны бодлогын зөвлөх Л.Пүрэвсүрэн, Гадаад харилцааны яамны Төрийн нарийн бичгийн дарга Г.Цогтсайхан, Гадаад харилцааны яамны Төрийн захиргааны удирдлагын газрын дэд дарга Ч.Баярмөнх, нэр дэвшигч Отгоны Дамбийням, Содномын Энхбат, Баасанжавын Ганболд, Бадамдоржийн Батхишиг, Улсын Их Хурлын Аюулгүй байдал, гадаад бодлогын байнгын хорооны референт П.Туяа нарын бүрэлдэхүүнтэй ажлын хэсэг байлцав.

Монгол Улсын Ерөнхийлөгчийн саналыг Ерөнхийлөгчийн Тамгын газрын дарга П.Цагаан танилцуулав.

Танилцуулгатай холбогдуулан Улсын Их Хурлын гишүүн О.Баасанхүү, Р.Гончигдорж, Д.Ганбат, М.Батчимэг нарын асуусан асуултад Монгол Улсын Ерөнхийлөгчийн Тамгын газрын дарга П.Цагаан, Гадаад харилцааны яамны Төрийн нарийн бичгийн дарга Г.Цогтсайхан, нэр дэвшигч Баасанжавын Ганболд нар хариулж, тайлбар хийв.

Улсын Их Хурлын гишүүн З.Энхболд, О.Баасанхүү, Л.Цог, Р.Гончигдорж нар санал хэлэв.

**Ц.Цолмон: -** Улсын Их Хурлын гишүүн Л.Цогийн гаргасан, зөвхөн ирсэн 4 нэр дэвшигчийн асуудлыг хэлэлцье гэсэн горимын саналыг дэмжиж байгаа гишүүд гараа өргөнө үү.

Зөвшөөрсөн: 3

Татгалзсан: 6

Бүгд: 9

Гишүүдийн олонхийн саналаар горимын санал дэмжигдсэнгүй.

**Ц.Цолмон: - *1.*** Отгоны Дамбийнямыг Монгол Улсаас Лалын Бүгд Найрамдах Афганистан Улсад суух Онц бөгөөд Бүрэн эрхт Элчин сайдаар томилох саналыг дэмжиж байгаа гишүүд гараа өргөнө үү.

Зөвшөөрсөн: 8

Татгалзсан: 1

Бүгд: 9

Гишүүдийн олонхийн саналаар дэмжигдлээ.

***2.*** Содномын Энхбатыг Монгол Улсаас Кувейт Улсад суух Онц бөгөөд Бүрэн эрхт Элчин сайдаар томилох саналыг дэмжиж байгаа гишүүд гараа өргөнө үү.

Зөвшөөрсөн: 8

Татгалзсан: 1

Бүгд: 9

Гишүүдийн олонхийн саналаар дэмжигдлээ.

***3.*** Баасанжавын Ганболдыг Монгол Улсаас Бүгд Найрамдах Солонгос Улсад суух Онц бөгөөд Бүрэн эрхт Элчин сайдаар томилох саналыг дэмжиж байгаа гишүүд гараа өргөнө үү.

Зөвшөөрсөн: 8

Татгалзсан: 1

Бүгд: 9

Гишүүдийн олонхийн саналаар дэмжигдлээ.

***4.*** Бадамдоржийн Батхишигийг Монгол Улсаас Бүгд Найрамдах Түрк Улсад суух Онц бөгөөд Бүрэн эрхт Элчин сайдаар томилох саналыг дэмжиж байгаа гишүүд гараа өргөнө үү.

Зөвшөөрсөн: 8

Татгалзсан: 1

Бүгд: 9

Гишүүдийн олонхийн саналаар дэмжигдлээ.

***5.*** Гунаажавын Батжаргалыг Монгол Улсаас Бүгд Найрамдах Австри Улсад суух Онц бөгөөд Бүрэн эрхт Элчин сайдаар томилох саналыг дэмжиж байгаа гишүүд гараа өргөнө үү.

Зөвшөөрсөн: 8

Татгалзсан: 1

Бүгд: 9

Гишүүдийн олонхийн саналаар дэмжигдлээ.

***6.*** Жагарын Сүхээг Монгол Улсаас Бүгд Найрамдах Казахстан Улсад суух Онц бөгөөд Бүрэн эрхт Элчин сайдаар томилох саналыг дэмжиж байгаа гишүүд гараа өргөнө үү.

Зөвшөөрсөн: 8

Татгалзсан: 1

Бүгд: 9

Гишүүдийн олонхийн саналаар дэмжигдлээ.

***7.*** Булгаагийн Алтангэрэлийг Монгол Улсаас Америкийн Нэгдсэн Улсад суух Онц бөгөөд Бүрэн эрхт Элчин сайдаар томилох саналыг дэмжиж байгаа гишүүд гараа өргөнө үү.

Зөвшөөрсөн: 8

Татгалзсан: 1

Бүгд: 9

Гишүүдийн олонхийн саналаар дэмжигдлээ.

***8.*** Хишигдэлгэрийн Даваадоржийг Монгол Улсаас Бельгийн Вант Улс болон Европын Холбоонд суух Онц бөгөөд Бүрэн эрхт Элчин сайдаар томилох саналыг дэмжиж байгаа гишүүд гараа өргөнө үү.

Зөвшөөрсөн: 8

Татгалзсан: 1

Бүгд: 9

Гишүүдийн олонхийн саналаар дэмжигдлээ.

**Ц.Цолмон: -** Монгол Улсаас Бүгд Найрамдах Австри Улсад суугаа Онц бөгөөд Бүрэн эрхт Элчин сайд Ж.Энхсайхан, Америкийн Нэгдсэн Улсад суугаа Онц бөгөөд Бүрэн эрхт Элчин сайд Х.Бэхбат, Бельгийн Вант Улс болон Европын Холбоонд суугаа Онц бөгөөд Бүрэн эрхт Элчин сайд А.Баттөр, Бүгд Найрамдах Казахстан Улсад суугаа Онц бөгөөд Бүрэн эрхт Элчин сайд Х.Аюурзана, Кувейт Улсад суугаа Онц бөгөөд Бүрэн эрхт Элчин сайд К.Саираан, Бүгд Найрамдах Солонгос Улсад суугаа Онц бөгөөд Бүрэн эрхт Элчин сайд Д.Гэрэл, Бүгд Найрамдах Түрк Улсад суугаад Онц бөгөөд Бүрэн эрхт Элчин сайд О.Очиржав нарыг тус тус эгүүлэх татах саналыг дэмжиж байгаа гишүүд гараа өргөнө үү.

Зөвшөөрсөн: 8

Татгалзсан: 1

Бүгд: 9

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Ц.Цолмон танилцуулахаар тогтов.

*Хуралдаан 16 цаг 10 минутад өндөрлөв.*

Тэмдэглэлтэй танилцсан:

АЮУЛГҮЙ БАЙДАЛ, ГАДААД

БОДЛОГЫН БАЙНГЫН

ХОРООНЫ ДАРГА Ц.ЦОЛМОН

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

МОНГОЛ УЛСЫН ИХ ХУРЛЫН

НАМРЫН ЭЭЛЖИТ ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ 2012 ОНЫ 12 ДУГААР САРЫН 04-НИЙ ӨДӨР

(МЯГМАР ГАРИГ)-ИЙН ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

*Хуралдаан 15 цаг 10 минутад эхлэв.*

**Ц.Цолмон: -** Байнгын хорооныхоо хуралдааныг эхлүүлье. Их Хурлын дарга одоо орж ирэх гэж байгаа. Тэгснээр ирц бүрдэх юм.

Өнөөдөр хэлэлцэх асуудлаа танилцуулъя. Монгол Улсаас гадаад улсад суух Элчин сайд, Бүрэн эрхт төлөөлөгчийн газрын тэргүүн нарыг томилох, эгүүлэн татах тухай Монгол Улсын Ерөнхийлөгчийн саналыг хэлэлцэнэ. Зөвшилцөхөөр. Өөр хэлэлцэх асуудлын талаар саналтай хүн байна уу? Саналтай гишүүд байна уу? За тэгвэл хэлэлцэх асуудлаа баталъя. За баталлаа.

Энэ хэлэлцэж байгаа асуудлаар ажлын хэсгийг танилцуулъя. П.Цагаан Ерөнхийлөгчийн Тамгын газрын дарга, Л.Пүрэвсүрэн Ерөнхийлөгчийн Гадаад бодлогын зөвлөх, Г.Цогтсайхан Гадаад харилцааны яамны Төрийн нарийн бичгийн дарга, Ч.Баярмөнх Гадаад харилцааны яамны Төрийн захиргааны удирдлагын газрын дэд дарга. Ийм хүмүүс байна.

Хэлэлцэж байгаа асуудлаар элчин сайд, бүрэн эрхт төлөөлөгчөөр нэр дэвшиж байгаа хүмүүсийг танилцуулъя. Гунаажавын Батжаргал. Одоогоор Гадаад харилцааны сайдтай хамт томилолтоор гадаадад явж байгаа. Булгаагийн Алтангэрэл. Бас одоогоор ирээгүй байгаа. Их Британи, Ирландын Вант Улсад суугаа Элчин сайд. Өнөөдрийн байдлаар ирээгүй байна. Отгоны Дамбийням ирсэн байна. Хишигдэлгэрийн Даваадорж Итали Улсад суугаа Элчин сайдын яамны элчин, зөвлөх байгаа. Одоогоор ирээгүй байна. Жагарын Сүхээ Бүгд Найрамдах Солонгос Улсад Монгол Улсын хэргийг түр хамаарч байгаа. Ирээгүй байна. Содномын Энхбат ирсэн байна. Баасанжавын Ганболд ирсэн байна. Бадамдоржийн Батхишиг. За ийм хүмүүс оролцож байна.

Монгол Улсаас гадаад улсад суух Элчин сайд, Бүрэн эрхт төлөөлөгчийн газрын тэргүүн нарийг томилох, эгүүлэх татах тухай Монгол Улсын Ерөнхийлөгчийн саналыг Ерөнхийлөгчийн Тамгын газрын дарга П.Цагаан танилцуулна.

**П.Цагаан: -** Улсын Их Хурлын Төрийн байгуулалтын байнгын хорооны дарга, Улсын Их Хурлын эрхэм гишүүд ээ,

Монгол Улсын Ерөнхийлөгч Цахиагийн Элбэгдорж Монгол Улсын Үндсэн хуулийн 33 дугаар зүйлийн 1 дэх хэсгийн 5, Ерөнхийлөгчийн тухай хуулийн 14 дүгээр зүйлийн 3-т заасныг үндэслэн Монгол Улсаас дараах улсуудад суух Элчин сайд нарыг томилох асуудлыг Улсын Их Хуралтай зөвшилцөх саналтай байна. Үүнд:

Нэг. Гунгаажавын Батжаргалыг Бүгд Найрамдах Австри Улсад суух Онц бөгөөд Бүрэн эрхт Элчин сайдаар , Булгаагийн Алтангэрэлийг Америкийн Нэгдсэн Улсад суух Онц бөгөөд Бүрэн эрхт Элчин сайдаар, Отгоны Дамбийнямыг Лалын Бүгд Найрамдах Афганистан Улсад суух Онц бөгөөд Бүрэн эрхт Элчин сайдаар, Хишигдэлгэрийг Даваадоржийг Бельгийн Вант Улс болон Европын Холбоонд суух суух Онц бөгөөд Бүрэн эрхт Элчин сайдаар, Жагарын Сүхээг Бүгд Найрамдах Казахстан Улсад суух Онц бөгөөд Бүрэн эрхт Элчин сайдаар, Содномын Энхбатыг Кувейт Улсад суух Онц бөгөөд Бүрэн эрхт Элчин сайдаар, Баасанжавын Ганболдыг Бүгд Найрамдах Солонгос Улсад суух Онц бөгөөд Бүрэн эрхт Элчин сайдаар, Бадамдоржийн Батхишигийг Бүгд Найрамдах Турк Улсад суух Онц бөгөөд Бүрэн эрхт Элчин сайдаар тус тус томилж, дээрх улсуудад суугаа Онц бөгөөд Бүрэн эрхт Элчин сайд Жаргалсайханы Энхсайхан, Хасбазарын Бэхбат, Авирмэдийн Баттөр, Х.Аюурзана, К.Саираан, Д.Гэрэл, н.Очиржав нарыг эгүүлэн татах саналтай байна.

Асуудлыг хэлэлцэж Улсын Их Хурлын чуулганд хэлэлцүүлж өгөхийг хүсье.

Анхаарал тавьсанд баярлалаа.

**Ц.Цолмон: -** За баярлалаа. Танилцуулгатай холбогдуулж Улсын Их Хурлын гишүүд асуулт асууж, хариулт авах ийм ажиллагаагаа эхэлье. О.Баасанхүү гишүүн.

**О.Баасанхүү: -** Танилцуулгатай холбогдуулж асуулт асуумаар байна. Тэгээд тэр Б.Алтангэрэл гэдэг хүнээс асууя гэсэн. Байхгүй юм байна. Нэлээн хэдэн хүмүүс нь байхгүй байна. Тэгээд яаж хариулт авах юм. Өөрсдөөс нь асуумаар байна л даа. Жишээлбэл, одоо яагаад Англид байж байгаад ямар шалгуураар Америкт очсон юм.

Нөгөө талаасаа миний ойлгож байгаагаар өнөөдөр бүх хүмүүс байж байж л яримаар байгаа байхгүй юу. Их Хурлын гишүүний бүрэн эрх гэдэг чинь томилогдох гэж байгаа хүмүүстэй уулзаж төрийн бодлогыг бас дайж явуулж тэгж шийддэг байх гэж бодоод байна л даа. Тэр утгаараа өнөөдрийн энэ хэлэлцэж байгаа асуудал учир дутагдалтай байна.

Хоёрдугаарт нь, ер нь энэ, би яах вэ нэгэнт асуух завшаан олдсон учраас энэ нэг зүйлийг лавлаж асуух гэсэн юм. Гадаад хэргийн яаманд ингээд л зарим хүмүүс нь насаараа ажиллаад үхчих шахаад л, одоо үнэн ч ажиллаад, амьдралдаа нэг удаа Элчин сайдын яаманд ч ажиллаж үзээгүй байхад зарим нь ингээд нэг улсаас нөгөө улсаар ингээд аялан явж байх юм.

Бусад орны Элчин сайдуудыг томилохдоо бодлогоор томилдог юм байна. Жишээлбэл, Япончууд Монголыг мэддэг хүнийг л томилдог байхгүй юу. Бид нар жишээлбэл Английг мэддэг хүнийг томилсон. За ойлголоо. Тэгвэл одоо Англи нь Америкийг бүр сайн мэднэ гээд томилж байгаа юм уу? Энэ чинь ерөөсөө Англи, Америк хоёр геополитикоороо ямар учиртай болоод тийшээ томилж байгаа юм. Тэр утгаараа ерөнхийдөө энэ Элчин сайдуудыг томилдог бас төрийн бодлого хэрэгтэй байна.

Тэгэхээр би энэ дээр 3 зүйл хэлэх гэж байна. Нэгдүгээрт нь, хүмүүсээ байлцуулаагүй цагт асуудал шийдмээргүй байна. Хоёрдугаарт нь, томилж байгаа бодлогоо яг эцсийн байдлаар тодорхойлж ирүүлээчээ. Энд зөвхөн танилцуулга хараад бид нар гар өргөмөөргүй байгаа юм. Энэ нь ийм одоо юу гэдэг юм бодлоготой, ийм туршлагатай, тэгээд энэ нь энэ улсаас энэ улс руу яахад одоо ийм давуу байдалтай ч гэдэг юм уу. Зүгээр энэ талаас нь бид нар хараад өнөөдөр юу гэдэг юм Америкт очоод юу хийх гэж байгаа юм, ямар бодлого барих гэж байгаа юм. Монгол Америктай яах гэж байгаа юм гээд. Нэг иймэрхүү сэдэв тойрч л ярих ёстой гэж ойлгоод байна л даа.

Тэгээд гуравт нь миний бас нэг санал бол ер нь бол одоо удахгүй манай Ерөнхийлөгчийн бүрэн эрх дуусах гэж байхад энэ хүмүүсийнхээ бүрэн эрхээ, одоо тэр н.Очиржав гэдэг ч юм уу энэ хүмүүсийн бүрэн эрхийг одоо дараагийн Ерөнхийлөгчөөр татаж болдоггүй юм уу? Жишээ нь, Д.Гэрэл гээд хүн байж байна. Д.Гэрэлийг Бүрэн эрхт Элчин сайдаас татъя гэж байна. Томилоод удаагүй хүнийг татах ч гэдэг юм уу. Энэ чинь Элчин сайд чинь хугацаатай байдаг шиг санаад байх юм. Дуртай үедээ томилдог, дуртай үедээ татдаг, буухаасаа өмнө хүн томилдог энэ жишгийг болимоор байна. Ийм л саналтай байна.

**Ц.Цолмон: -** За өөр асуулт байна уу? Саяных дээр тайлбар хийх үү? О.Баасанхүү гишүүний саяны асуулт дээр ажлын хэсгийнхэн тайлбар хийх үү?

**П.Цагаан: -** За тэгье. Ер нь энэ Элчин сайдаар томилогдож байгаа хүмүүс, түүний дотор ялангуяа О.Баасанхүү гишүүний асуусан Булгаагийн Алтангэрэл бол мэргэжлийн дипломатч, төрийн албанд 30 жил, түүний дотор дипломат албанд 23 жил ажилласан. Одоо Их Британи, Хойд Ирланд Вант Улсад онц бөгөөд бүрэн эрхт Элчин сайдаар ажиллаж байгаа. Сайн ажиллаж байгаа. Тэгээд Америкийн Нэгдсэн Улсад одоо нэгэнт Элчин сайд бүрэн эрхийн хугацаагаа дуусгаж байгаатай холбогдуулаад дараагийн Элчин сайдаар хэнийг томилох вэ гэдэг асуудлыг Монгол Улсын Ерөнхийлөгч Үндсэн хууль болоод Ерөнхийлөгчийн эрхийн тухай хуулийн хүрээнд холбогдох төрийн байгууллагууд, түүний дотор мэргэжлийнх нь Гадаад харилцааны яам, Засгийн газар, холбогдох байгууллага, хүмүүстэй ажиллаж судалсны үндсэн дээр Америкийн Нэгдсэн Улсад засаг захиргаа солигдоно. Ирэх оны 1 сарын 20-нд. Үүнээс өмнө төрийн ажлын туршлагатай, мэргэжлийн дипломат, өргөн боловсролтой. Тэгээд Америкийн Нэгдсэн Улстай 1990-ээд оноос эхэлж байнгын харилцаа холбоотой ажиллаж ирсэн олон талын өргөн, одоо гүн гүнзгий мэдлэгтэй ийм мэргэжлийн дипломат элчин томилох нь зүйтэй гэж үзсэн. Энэ хүний цол нь ч гэсэн нэг зүйлийг хэлж байгаа байх. Одоо бол Онц бөгөөд Бүрэн эрхт Элчин сайд, дипломат цолтой ийм мэргэжлийн хүн байгаа юм. Тэгээд манай Улсын Их Хурлын гишүүд, Засгийн газрын гишүүд ер нь энэ салбарт ажилладаг бүх хүмүүс Б.Алтангэрэлийг ямар өргөн хүрээтэй мэдлэгтэй, ямар их туршлагатай тийм одоо дипломат, хуульч, хууль зүйн ухаан доктор. Нөгөө талаар бас орос, англи хэлтэй. Ер нь энэ шаардлага нь бүрэн дүүрэн нийцэж байгаа гэж үзэж Б.Алтангэрэлийг бол одоо Их Британи, Хойд Ирландын Нэгдсэн Вант Улсаас Америкийн Нэгдсэн Улс руу ингэж томилуулах ийм санал оруулж байгаа.

Зүгээр энэ дашрамд хэлэхэд энэ бол бас анхны тохиолдол биш. Урьд өмнө нь бас Монголын бас нэн шинэ төрийн түүхэнд ч гэсэн ийм жишиг байсан. Энэ бол хуулиар хориглосон зүйл байхгүй. Хамгийн гол нь энэ үүрэгт ажлаа сайн дуусгаад дараагийн улсдаа бас л ажиллахаар явж байгаа учраас энэ ямар нэгэн тийм одоо хууль зөрчсөн гэдэг ч юм уу урьд өмнө нь байгаагүй тийм жишиг биш ээ гэдгийг хэлмээр байна.

Үүнээс гадна бас тэр захиж хэлэх, дайх үгийн тухайд гэх юм бол хэрвээ ингээд Улсын Их Хурал маань ингэж дэмжиж ингээд зөвшилцөөд Монгол Улсын Ерөнхийлөгч одоо нөгөө улсаасаа agreement хүсээд, тэрнийх нь зөвшөөрөл ирээд ингээд томилогдохдоо хүрэх юм бол тухайн улсдаа суухаас өмнө бэлтгэл ажлыг хангадаг. Энд тодорхой хугацаагаар одоо саатаж, одоо бүх хүмүүс бэлтгэлээ хандаг. Энэ хүрээнд Улсын Их Хурлын гишүүд, Засгийн газрын гишүүд холбогдох байгууллагуудтай уулзаж захиж хэлэх зүйлийг нь ингэж авч явж хэрэгжүүлж ингэж ажилладаг ийм уламжлалтай юм. Тийм учраас Б.Алтангэрэл сайд хэрвээ ингээд дэмжигдээд яах юм бол одоо О.Баасанхүү гишүүн Улсын Их Хурлын бүх гишүүдтэй ер нь уулзах боломжтой гэдгийг хэлмээр байна.

**Ц.Цолмон: -** Нэг эхлээд нэг тодруулъя. Г.Батжаргал хэзээ ирэх юм, Б.Алтангэрэл хэзээ ирэх юм. Х.Даваадорж, Ж.Сүхээ нар хэзээ ирэх бололцоотой юм бэ гэдгийг бас хугацааг нь Төрийн нарийн бичгийн дарга тодруулах уу?

**Г.Цогтсайхан: -** Тэгье дарга аа. Бид хүмүүсээ өчигдөр дуудсан. Тэгээд маргаашнаас, түрүүчээс нь ирнэ. 2 хоногийн дотор хүмүүс багтаад ирчихнэ.

**Ц.Цолмон: -** За О.Баасанхүү гишүүн тодруулгаа хийчихье.

**О.Баасанхүү: -** Би 2 хоногийн дараа тэгвэл ирэхээр нь хурлаа хиймээр байна л даа. Бүх хүмүүс байж бид нар бас энэ төрийн бодлого ярих гэж сууж байгаа шүү дээ. Томилгоо хийх гэж сууж байгаа биш. Тэгж ойлгож байна. Тэр утгаараа би бас юу гэдэг юм бүрэн эрхийнхээ хүрээнд тэр хүмүүстэй бас уулзаж, тэр одоо өмнө нь байсан Элчин сайдын яамандаа юу хийснийг нь сонсмоор байна. Америкт очоод бас юу хийхийг нь сонсмоор байна. Тэрэндээ бас шалгуур хангах юм уу, хангахгүй юм уу? Бас тэрийг нь одоо өөрийнхөө дотоод итгэлээрээ мэдмээр байна. Тэгээд саналаа юу гэдэг юм өгмөөр байна. Тийм учраас Улсын Их Хурлын гишүүний бүрэн эрхийн хүрээнд санал гаргаж байна. Юу вэ гэвэл эдгээр хүмүүсийг ирсний дараа асуудал шийдэж өгнө үү. Яагаад гэвэл бид тэдгээр хүмүүсээс ямар нэгэн асуулт асуухгүйгээр санал өгөх боломжгүй байна. Уучлаарай.

**Ц.Цолмон: -** За Р.Гончигдорж гишүүн. Дараа нь Л.Цог гишүүн.

**Р.Гончигдорж: -** Энэ бол Улсын Их Хурлын бүрэн эрх гэдэг бол нийтийн бүрэн эрх л дээ. Өөрөөр хэлэх юм бол Улсын Их Хурал гэдэг тэр субъектээр тодорхойлогддог бүрэн эрхээр дамжиж хэрэгждэг. Тийм учраас тухайн улс оронд Монгол Улс ямар бодлого явуулах вэ гэдэг бол сайд түүнийг гүйцэтгэдэг бодлогыг бол Улсын Их Хурал, Монгол Улсын Ерөнхийлөгч, Засгийн газар өөрийн бүрэн эрхээрээ тодорхойлдог. Тийм учраас аль ч практикуудад байсан. Энэ бол Улсын Их Хурлын гишүүн заавал биеэр нь байцааж байж захиа даалгавар өгч байдаг гэж. Энэ бол зарим тохиолдолд сонирхлын зөрчил гэж би үздэг. Сонирхлын зөрчил гэж үздэг. Тодорхой гишүүдээс даалгавар, тодорхой гишүүдээс биелүүлэх ёстой гэж үздэг тийм зүйлүүдийн мандат бол авч явдаггүй гэсэн ийм зүйлийг би О.Баасанхүү гишүүндээ хандаж хэлмээр байна.

Тийм учраас өнөөдөр энд ажлын нөхцөл байдлаараа ирээгүй байгаа явдал нь бол энэ Байнгын хорооны хуралдааныг хойшлуулах болон тийм шалгаан байхгүй. Миний ойлгож байгаагаар бол Улсын Их Хурлын чуулганы хуралдаан энэ асуудлыг хэлэлцэхэд бас ирсэн байх юм байна.

Өнөөдөр аль ч улсын Элчин сайдын яам хэрхэн ажиллаж ямар ажлуудыг гаргав гэдгийг манай Гадаад хэргийн яамнаас, Гадаад хэргийн сайдаас, тэр тусмаа Төрийн нарийн бичгийн дарга хариуцсан, улс орнуудыг хариуцсан бүтцүүдээс нь танилцаж болно гэж би боддог. Тийм ч агуулгаар нь танилцуулгуудаа Гадаад харилцааны яам бол үе үе хийдэг. Эндээс нь би тодорхой мэдээлэл авч чаддаг гэж ингэж өөрийгөө боддог юм.

Зүгээр миний асуух гэсэн зүйл бол одоо дараачаар нь дараагийн улсын Элчин сайдаар томилогдож байгаа энэ улсуудад дараагийн Элчин сайдын тухай, томилгооны тухай асуудал яаж хийгдэх вэ? Бид нар бол нэг хичээж бодмоор юм бол ялангуяа идэвхитэй харилцаатай улс орнуудад Элчин сайдгүйгээр удаан хугацаагаар байх бол бас их буруу зүйл гэж. Нэг талаас бол дипломат бодлогынхоо хувьд. Хоёрдугаар талаасаа бол тэр улстай харьцах бодлогыг хэрэгжүүлэгч субъектын хувьд байхгүй байгаа нь бол бас харилцааны үйл ажиллагааг хэрэгжүүлэхэд бас нэлээн цаг хугацаа алдсан ийм нөхцөл байдлууд үүсдэг. Онцгойлсон яаравчилсан нөхцөл байдлууд үүсэхэд бас бэрхшээлтэй зүйлүүд тохиолддог юм л даа. Тэр үүднээс нь ингэж Элчин сайдууд тасралтгүйгээр томилогдож байх энэ графикийг яаж ер нь хангах гэж байгаа юм бэ? Энэ талаар зарим нэг бэрхшээл гарах уу, үгүй юу гэдгийг нь тодруулж асууя гэсэн ийм бодлоготой байгаа юм.

**Ц.Цолмон: -** Ажлын хэсгийнхнээс хэн хариулах вэ? За П.Цагаан.

**П.Цагаан: -** Эрхэм гишүүн одоо Элчин сайд байж байгаа хүн одоо тухайлбал Б.Алтангэрэл сайд өөр оронд томилогдох юм бол тэнд нэлээн бас урт удаан хугацаагаар томилогдохгүй байх вий гэсэн тийм утгаар асуусан гэж ойлгож байна. Тэгээд яг энэ асуудлаар бол Монгол Улсын Ерөнхийлөгч юу гэж хэлсэн бэ гэхээр хэрвээ ингээд Б.Алтангэрэлийн Элчин сайдын асуудлыг хэрвээ ингээд шийдэх юм бол дараачийн хүмүүсийг бол түргэн шуурхай судлаад энэ чуулганд багтааж оруулж ирэх тийм бодолтой байгаа гэж хэлсэн.

**Ц.Цолмон: -** Д.Гэрэлийн тухайд бол ирээд энэ Засгийн газрын хэрэгжүүлэгч агентлаг дээр томилогдоод ажиллаж байгаа энэ Тагнуулын төв газрын дарга. Д.Гэрэл даргын тухайд бол. Тэгээд тэнд бол Ганболд сайд ингээд явж байгаа.

**Р.Гончигдорж: -** Энэ бол хэтэрхий тийм урт удаан хугацааны тасалдал бий болсон байхгүй юу.

**П.Цагаан: -** Тийм.

**О.Баасанхүү: -** Энэ нөгөө, нээрээ Сонирхлын зөрчлийн тухай хуулиар нөгөө Авлигатай тэмцэхээс лавлагаа авдаггүй юм уу, томилогдож байгаа хүмүүс чинь. Би харин Р.Гончигдорж дарга зөв юм хэллээ л дээ. Би Ховд аймгийн Буянт суманд төрөөгүй учраас өөрийгөө гэж бодоогүй. Харин энэ Авлигатай тэмцэх газраас томилогдох гэж байгаа хүмүүс чинь эхлээд нөгөө сонирхлын зөрчилтэй юу, үгүй юу гээд симбол ч хамаагүй нэг лавлагаа аваад байгаа шүү дээ. Үнэн биз дээ. Тийм байхгүйгээр томилгоо хийх чинь ер нь бас буруу байна шүү.

**Ц.Цолмон: -** Ажлын хэсгийнхэн тайлбарлая.

**Г.Цогтсайхан: -** О.Баасанхүү гишүүний асуултад хариулъя. Энэ манай томилогдож байгаа хүмүүс бүгдээрээ төрийн албан хаагчид байдаг. Анх ажилд орохдоо Авлигатай тэмцэх газраас саяны таны хэлсэн тодорхойлолт материалуудыг бүрдүүлж өгсөн байгаа. Мэдүүлсэн.

**О.Баасанхүү: -** Энд алга байна л даа.

**Г.Цогтсайхан: -** Би тэрийг бүрдүүлье.

**Ц.Цолмон: -** Авсан гэж байгаа юм уу? Авах гэж байгаа юм уу?

**Г.Цогтсайхан: -** Бүх хүмүүс авчихаад ажилдаа ордог. Авчихсан байгаа.

**Ц.Цолмон: -** Авчихсан байгаа юу?

**Г.Цогтсайхан: -** Тийм.

**О.Баасанхүү: -** Одоо жишээлбэл Б.Алтангэрэлийн хувьд гээд аваад үзэхэд Сонирхлын зөрчлийн хууль чинь саяхан батлагдсан байхгүй юу, миний ойлгож байгаагаар. Тэгэхээр хэдийдээ очоод аваад тэр Англид ч юм уу, танайд байгаа юм. Би мэдэхгүй байна л даа. Надад энийгээ бүрдүүлчихээд. Тийм ээ. Одоо ёстой жинхэнэ зөрчилтэй юм уу, үгүй юм уу гээд нөгөө Б.Хурц дарга, Н.Ганболд дарга нараас чинь юм ирсэн байх ёстой шүү дээ.

Тэгэхээр би бол авсан гэдгийг хармаар байна. Энэ байна одоо жишээлбэл гээд. Тэрний дараа хэлэлцмээр байна. Тийм биз дээ. Хуулиа л баръя.

**П.Цагаан: -** Уучлаарай. Би энэ асуудлыг арай яахын тулд. Энэ Сонирхлын зөрчлийн тухай хууль батлагдаад энэ оны 5 сараас эхлээд мөрдөгдсөн л дөө. Тэгээд өнгөрсөн хугацаанд энэ гадаадад суугаад Элчин сайдууд, түүний дотор тэр Буянт суманд төрсөн хүн бол мэдүүлгээ өгсөн. Тэгээд гадаадад суугаад Элчин сайд нараас бол хугацаа хожимдуулж өгсөн 1 Элчин сайдын тухай бас Авлигатай тэмцэх газраас манайд бичиг ирсэн. Гэхдээ энэ хүний тухайд биш өөр гадаад оронд сууж байгаа тийм ганц хоёр мэдээлэл ирсэн тохиолдол гарч байсан. Тэр хүмүүст нь бас ингээд холбогдох шугамаар нь анхааруулга, сануулга өгч байсан. Яг энэ хүний тухайд гэх юм бол Элчин сайд байгаа. Цагтаа материалаа ирүүлж байсан. Ямар нэгэн зөрчлийн тухай мэдээлэл ирээгүй гэдгийг хариуцлагатайгаар хэлэх гэсэн юм.

**О.Баасанхүү: -** Тэгэхээр бид нар өмнө нь маш олон хүмүүсийг томилоход нөгөө холбогдох бичгүүд нь хамт ирдэг шүү дээ. Намтар нь байна. Би ойлгож байна. Тийм ээ. Намтарыг нь ойлголоо. Намтарыг нь хараад томилох юм уу, эсвэл өнөөдөр туршлагыг нь хараад, эсвэл тэр яриад байгаа тэр байгууллагынх нь бичгийг хараад, нөгөө сонирхлын зөрчлөөс ирсэн бичиг нь байгаа л гэж яриад байгаа. Би байгаа гэдэгт нь итгээд томилох юм уу? Угаасаа бид нар маш олон хүмүүсийг томилох гэж байна. Тэр бичиг нь байдаг шүү дээ. Тийм биз дээ. Тэр бичгийг хасаргаад оруулаад ирдэг шүү дээ. Нэг ёсондоо би одоо эсвэл танай байгууллагад ажилд орсон байвал амар байна л даа. Тэгвэл байгаа гээд итгэе. Тэгээд нөгөө талаасаа яагаад гишүүн хүн нөгөө хүнийхээ нүүрийг хараад юм асуух эрх байдаггүй юм. Тэгвэл энэ бичгээ нэгмөсөн энд хуралдаад ч хэрэггүй шүү дээ. Бичгээ эндээ өгчихөөд Улсын Их Хуралд оруулаад л явахгүй юу.

Улсын Их Хурлын гишүүн яагаад хүнээс юм асууж болдоггүй юм. Томилогдох гэж байгаа хүнээс юм асуух гээд байгаа шүү дээ. Асуух эрхийг нь тэртээ тэргүй олгосон. Асуулт гэсэн байна. Энэ дээр байгааг нь хараад. Би байхаар нь л оролцмоор байна шүү дээ.

**Ц.Цолмон: -** За Л.Цог гишүүн.

**Л.Цог: -** Би нэрээ татлаа. Асуулт гарсан учраас нэрээ татлаа.

**Ц.Цолмон: -** Д.Ганбат

**Д.Ганбат: -** За Гадаад явдлын яамнаас нэг юм асуучихъя. Энэ манайх чинь энэ Элчин сайдуудаа яах вэ нэг хоёр сараар, хэд хоногч юм уу ингээд бас нөгөө нутаг орных нь онцлогтой яагаад бас ингээд бэлтгэж барьдаг ч юм уу тиймэрхүү юм байна уу, үгүй юу. Семинар зохион байгуулдаг. За нэгдүгээр асуулт тэр.

Хоёрдугаар асуулт нь, уг нь манай дипломат бодлого бол ингэж ойлгосон л доо. Энэ ирж байгаа он жилүүдэд ерөөсөө л тэр иргэддээ их анхааръя. Тэр иргэдийнхээ эрх ашгийг хамгаалъя гэсэн тэр тал руугаа явж байна гэж ойлгож байгаа.

Хамгийн гол нь Монголчууд олноороо байдаг, хууль бусаар байдаг. Одоо бид бүхний амьдрал чинь бас жаахан хэцүү байна шүү дээ. Тийм орнуудад томилогдож байгаа Элчин сайдуудаас одоо тэр монголчуудынхаа эрх ашгийг энэ шинэ нөхцөл байдал ямаршуухан маягаар яаж хамгаалах гээд байна вэ гэсэн тийм зүйлийг л асуумаар байгаа юм л даа. Тэр хүмүүс нь байвал.

**Г.Цогтсайхан: -** Д.Ганбат гишүүний асуултад хариулъя. Тийм ээ. Таны саяны хэлснээр бид явах гэж байгаа Элчин сайдуудаа дипломат төлөөлөгчийн газрын тэргүүнүүдээ яаман дээрээ бэлтгэдэг. Тухайн орны нөхцөл байдлыг танилцуулах. Засгийн газрын бодлого шийдвэрээ танилцуулах талаар бэлтгэдэг. Энэ нэр дэвшсэн гишүүдийг Засгийн газрын хуралдаанаар оруулж яриулсан. Тэгэхэд Засгийн газраас тухайн оронд манай талаас барьж байгаа бодлого, шийдвэрийн талаар мөн Засгийн газраас үүрэг даалгавар өгсөн байгаа. Сургалт бэлтгэл 1 сарын хугацаатай явагддаг.

Зүгээр иргэдийн асуудлаар хүмүүс өөрсдөө хариулж бас болно. Бид одоо Засгийн газар дээр барьж байгаа манай гадаад бодлого барьж байгаа хамгийн чухал үндсэн зорилтуудын нэг бол тухайн нутагт байгаа, тухайн орнуудад байгаа иргэдийнхээ эрх ашгийг хамгаалах, тэдэнд үйлчилж байгаа үйлчилгээгээ сайжруулах талаар одоо их ярьж байгаа. Сүүлийн үед зарим нэгэн амжилт ололтууд гарч байгаа.

**Ц.Цолмон: -** Хариулт болсон уу? За нэр дэвшиж байгаа Элчин сайд нараас. За Б.Ганболд.

**Б.Ганболд: -** Гадаадад байгаа иргэдийн асуудал гэвэл хамгийн эхлээд Солонгост байгаа иргэдтэй холбоотой. Солонгост 27 мянган монгол иргэн байнга ажиллаж амьдарч байгаа. Тэдний 11 мянга нь хууль бусаар ажиллаж амьдарч байна. Хэдийгээр энэ тоо сүүлийн жилүүдэд эрчимтэй буурч байгаа боловч яг тэр хүмүүсийн дунд их олон жил болчихсон улсууд байна. Бас наашаагаа бүр ирэх боломж муутай болчихсон. Тэгэхээр энэ улсуудад хамгийн түрүүнд анхаарах ёстой юм болов уу гэж боддог.

Ер нь бол гадаад байгаа, тухайлбал Солонгост байгаа нийт иргэдийн хувьд гэвэл Элчин сайдын яам Сөүл хотноо, мөн тэнд Нийгмийн хамгаалал, хөдөлмөрийн яамны харъя нэг цэгийн үйлчилгээний төв гэж 2009 оноос байгуулагдаад ажиллаж байгаа. Хамгийн эхлээд иргэдээ бүртгэх, бичиг баримтжуулах, тэдний Монгол Улсад зорчих, тэнд байнга оршин суухтай холбоотой зөрчлүүдийг нь аль болохоор Солонгосын байгууллагуудтай, шүүх яам, иммигрейшнтэй нь холбогдож аль болохоор зохицуулалт хийх чиглэлээр эрчимтэй ажиллаж байгаа. Үүний үр дүнд бол ер нь 3 жилийн өмнө Солонгост 35 мянган монгол иргэн байдаг байсан бол өнөөдөр 27 мянга болтлоо буурсан байгаа.

Тэгэхээр хууль бусаар оршин сууж байгаа иргэдийн хувьд бид Солонгосын Засгийн газарт тэднийг нэг удаа визжүүлэх, өршөөлд хамруулах, тодорхой хугацаагаар өршөөлд хамруулаад тухайн хугацаанд нь эх оронд буцаах боломжийг бүрдүүлэх ийм хүсэлтүүдийг тавиад үе шаттайгаар шийдвэрлэж байгаа. Үүний үр дүнд одоо ялангуяа хууль бусаар оршин сууж байгаа иргэдийн тоо буурч байгаа. Тэдний зүгээс тодорхой Засгийн газарт Элчин сайдын яаманд, Гадаад хэргийн яаманд хандсан гомдол санал бол бас нэлээд буурч байгаа тал бий. Тэгэхээр эдгээрийг Солонгосын байгууллагуудтай, ялангуяа бид визийг хөнгөвчлөх хэлэлцээр энэ оны 10 сараас хүчин төгөлдөр болсон. Энэ хүрээнд бас энэ гадаадад байгаа, тухайлбал Солонгост байгаа иргэдийн эрх ашиг бол тодорхой хэмжээгээр хамгаалагдана. Үүнийг хэрэгжүүлэх журмын дагуу бол бас тодорхой арга хэмжээнүүдийг дахин үе шаттай авч хэрэгжүүлэх боломжтой гэж үзэж байгаа.

**Ц.Цолмон: -** За баярлалаа. О.Баасанхүү гишүүн.

**О.Баасанхүү: -** Сайдаар томилогдож байгаа Б.Ганболд гуайд баярлалаа. Яг ийм асуултыг Б.Алтангэрэл гуайгаас асуумаар байна. Б.Алтангэрэл гуай одоо яаж хариулах юм бэ? Энэ чинь зөв шүү дээ. Ингэж хариулж байгаа нь зөв.

Би одоо тэгээд үг дайна гэдэг чинь би өөр юм яриагүй шүү дээ. Одоо Америкт байгаа иргэд хэд байгаа, яаж тэнд ажиллах юм, та тэр талаар мэдээлэл байгаа юу гээд л янз бүрийн юм яримаар байна л даа. Байхгүй байхад нь бид нар яаж энэ асуудлыг хэлэлцэх юм. Эсвэл өнөө маргаашгүй яаралтай шийдэхгүй бол ерөөсөө Монгол Улсын үндэсний аюулгүй байдалд аюул учирчихаад байгаа юм уу? Тийм.

Хоёр хоногийн дараа ирэх юм бол тэрийг нь ирэхээр нь шийдье. Нэгмөсөн бөөнд нь. Ийм л санал байдаг. Яагаад вэ гэхээр түрүүнээс хойш миний хэлээд байгаа байхгүй хүний асуудлыг жишиг байдаг ч гэдэг юм уу. Хоёрдугаарт нь, тэр үед нөгөө сонирхлын зөрчлийнхээ юмыг бас энд хавсаргаад тавьчихвал их сайн байгаа. Бид нар чинь энийг бас архив болгоод хадгалаад байгаа шүү дээ. Дараа нь хэрэгтэй шүү дээ бид нарт.

**Ц.Цолмон: -** За өөр асуулт байна уу? Асуултаа дуусгая. Таны О.Баасанхүү гишүүний энэ тавиад байгаа асуудал дээр бас одоо манай гишүүд зөвлөгөө өгвөл сайн байна. Тийм. Ер нь бол нөгөө гишүүдийг байлцуулж байгаад. Одоо 8 хүнийхээ асуудлыг хэлэлцэх үү, эсвэл байгаа, ирчихсэн байгаа улсуудаа хэлэлцээд дуусгачихаад тэгээд нөгөө одоо 3 хүн ирэхээр, 4 хүнийг ирэхээр...

**Р.Гончигдорж: -** Оруулсан улсуудаа бүгдийг нь хэлэлцчихье.

**Ц.Цолмон: -** Бас тэгээд энэ дээр ямар гарц байх вэ. За тэгье.

**З.Энхболд: -** Бүгдийг нь хэлэлцээд гаргасан нь дээр байх. Яагаад тэгж байгаа юм бэ гэхээр Байнгын хороогоор оруулах гэж байна. Гадаадад байгаа улсуудаа дуудах уу гэхээр нь би хэрэггүй гэсэн юм. Яагаад хэрэггүй гэж байгаа юм бэ гэхээр энэ Их Хурлын чинь ажил ерөөсөө ойлгогдохоо болчихоод байгаа юм. Хурал хийнэ гэдэг бол ямар ч урьдчилж таамаглах аргагүй. Ямар асуудал дээр хэн нь хаяад явах нь мэдэгдэхгүй байгаа учраас тэгж ажил удаад яах вэ. Бид бол томилдог байгууллага нь биш. Бид бол зөвшилцдөг байгууллага нь. Тийм учраас томилдог байгууллага бол Авлигатай тэмцэх газрын бичиг авах хэрэгтэй. Бид олон улсын гэрээ зөвшилцдөг тэр жишгээр л явж байгаа. Тийм учраас томилогдохоор шийдвэл тэр хүмүүсийг дуудна уу гэхээс одоо тодорхойгүй байхад дуудах шаардлагагүй гэж хэлсэн. Энэ бол илүү хүнд суртлын шат болчихоод байгаа юм. Тийм учраас бүгдийг нь томилоод, зөвшилцөөд хурдан гаргамаар байгаа юм.

Заримынх нь хугацаа дуусаад удаж байгаа шүү дээ. Солонгосын Д.Гэрэл бол хүрээд ирсэн байгаа. Түркийн О.Очиржав хүрээд ирсэн байгаа. Өшөө хэн билээ. Брюсселын А.Баттөр ирээд дэд сайд болчихсон байгаа. Кувейт бас байхгүй байгаа. Өвчин зовлонтой байгаа. Энэ мэтээр Их Хурал өөр дээрээ Элчин сайдуудын ажилд саад болсон гэдэг нэр авахгүйн тулд хурдхан хурдхан явуулмаар байгаа юм.

**Ц.Цолмон: -** О.Баасанхүү гишүүний одоо тэр нөгөө, байхгүй байгаа хүмүүсийн хэлэлцэх асуудлыг хойшлуулъя гэсэн санал бол одоо горимын санал биз дээ. Тийм ээ.

**О.Баасанхүү: -** Зарчим шүү дээ.

**Ц.Цолмон: -** За яах вэ манай нөгөө дэгийн тухай хуульд 43 дугаар зүйл гээд бүр гадаад улсад суух Элчин сайд, бүрэн эрхт төлөөлөгчийн газрын тэргүүнийг томилох, эгүүлэн татах саналыг Улсын Их Хуралтай зөвшилцөх журам гээд тусгай тийм бүлэг байгаа юм. Зүйл байгаа юм.

Энэ дотор манай Байнгын хороо бол 7 хоногийн дотор хуралдаанаар хэлэлцээд санал, дүгнэлт гаргана. За Байнгын хорооны болон нэгдсэн хуралдаан дээр Ерөнхийлөгчийн санал, Байнгын хорооны санал, дүгнэлттэй холбогдуулан асуулт асууж үг хэлж болно гэсэн 43.4 дэх нэг заалт байгаа юм. Тэгээд энэ 4, 5 заалт байгаа юм. Өнөөдөр хөндөгдөж байгаа нь бол яах вэ 43.4 байна л даа. Тэгээд санал хураалт явуулж. Энэ бол нэгдсэн хуралдааны тухай юм байна. Санал өгөхдөө бол манай Байнгын хороогоор ч гэсэн хүн нэг бүрээр санал хураана. Хүн нэг бүрээр.

**О.Баасанхүү: -** Хүн нэг бүрээр гээд байхгүй хүний төлөө яаж санал хураах гээд байгаа юм. Тийм биз дээ. Үгүй үгүй. Оруулсан субъект гээд. Тэр оруулсан субъект чинь ажиллахгүй байхгүй юу даа. Томилогдсон хүн ажиллана. Томилогдсон хүнээс та томилогдсон уу гэж.

**Р.Гончигдорж: -** Элчин сайдын асуудлыг бид нар ярихгүй. Бид нар Элчин сайдыг томилсон. Ерөнхийлөгч Элчин сайдыг томилгоотой оролцсон Гадаад харилцааны яамаар яадаг шүү дээ. Тухайн хүн дээр яана гэсэн. Энэ чинь дандаа сонирхлын зөрчил, дандаа бас нэг цаанаа буруу жишгийг бий болгодог байхгүй юу. Тийм учраас институцийнхээ дамжиж асуух ёстой. Дамжиж тайлагнах ёстой.

**О.Баасанхүү: -** Тэгвэл энд томилогдох гэж байгаа хүмүүс энд суух хэрэггүй. Бүгдийг нь гаргаад тэгвэл зөвхөн тэр субъекттэй л уулзъя. Тэгэх шаардлага байхгүй шүү дээ. Тийм биз дээ. Тийм л хуультай байдаг юм бол. Тэгээд томилж байгаа тэр субъекттэй бид ярилцъя. Одоо сая Б.Ганболд гуайгаас асуулт асуугаад хэрэггүй шүү дээ.

**Ц.Цолмон: -** За Л.Цог дарга.

**Л.Цог: -** Тайлбар авах гээд байна шүү дээ.

**Ц.Цолмон: -** Сая уншсан л даа. Ингэж байгаа. За Байнгын хорооны болон нэгдсэн хуралдаан дээр гишүүд Ерөнхийлөгчийн санал, Байнгын хорооны санал, дүгнэлттэй холбогдуулан гээд таслал, түүнчлэн нэр дэвшигчээс асуулт асууж үг хэлж болно гэсэн ийм заалт байгаа.

**О.Баасанхүү: -** Нэр дэвшигчээс гээд байж байна шүү. Тийм. Нэр дэвшигчээс гээд. Хуулиа л барь. Хууль бол үгээр явдаг Р.Гончигдорж дарга аа.

**Ц.Цолмон: -** За Л.Цог дарга.

**Л.Цог: -** За би саналаа хэлье. Би О.Баасанхүү гишүүнийг дэмжиж байгаа юм. Их Хурлын гишүүний бүрэн эрхэд одоо бас ингэж хамаагүй яаж болохгүй шүү дээ. Дураараа дурьгиж болохгүй. Хоёрдугаарт, байлгах шаардлагагүй гэвэл цөмөөрөнд нь бичгээр цаасаар оруулчихна биз. Байх шаардлага бол байгаа шүү дээ.

Миний гарц бол байгаа улсаа энд хэлэлцэж дэмжиж явуулчихаад дараагийнх нь ээлжийг хүлээе л дээ энэ чинь. Бидэнд тийм боломж байна шүү дээ. Ирээгүй улсын төлөө эд нар саатах хэцүү байхгүй юу энэ чинь. Хоёр талтай л юм байгаа. Миний санал бол одоо байгаа улсуудаа энд ярьж шахаад л тэгээд л асуудлыг шийдье гэж бодож байна.

Хоёрдугаарт, бид үнэхээр томилж байгаа юм биш л дээ. Субъект нь Ерөнхийлөгч өөрөө байгаа. Бүрэн эрх нь ч тэнд байгаа. Тэгэхдээ бидэнд хуулийнхантай зөвшилцөж байгаа шүү дээ. Зөвшихгүй бол яах юм бэ гэдэг асуудал байна шүү дээ. Энэ чинь өөрөө тохирно гэсэн үг шүү дээ үндсэндээ бол. Зүгээр өөр үгээр хэлэх юм бол. Тийм ээ. Дэмжихгүй бол томилоод явуулчихдаг практик бий шүү дээ. Тийм ээ. Тийм. Ингээд юмнууд нь байна л даа. Бид өөрийнхөө эрхийн хүрээд одоо байгаа улстайгаа яриад л дэмжихийг нь дэмжээд л, үгүйг нь үгүй гээд явуулчихъя. Ирээгүй улсыг байлгая гэдэг саналтай би бол санал нэгтэй байна.

Би З.Энхболд даргыг бас тийм хамаагүй түргэн хариу өгсөн юм болов уу гэж бодож байна. Байлгах ёстой шүү дээ. Их Хурал хуралдах ч юм уу, үгүй ч юм уу гэж хэлж болохгүй шүү дээ өөрөө. Их Хурлын дарга чинь Их Хурал өөрөө биш шүү дээ. Ц.Нямдорж ч гэсэн ингэж байгаад өөрөө асуудалд орсон шүү дээ. Их Хурлын бүрэн эрхэнд халдаж байгаад өөрөө асуудалд ороо биз дээ. Энэ бас давтмааргүй байгаа байхгүй юу даа.

**Ц.Цолмон: -** За М.Батчимэг гишүүн.

**М.Батчимэг: -** Зөвшилцөнө гэдгийн хуулийн тайлбарыг хэлж өгөөч манай хуулийнхан гэж хэлмээр байна. Юу гэж ойлгож байгаа юм бол.

**Ц.Цолмон: -** Тэр дээр тайлбар хэлэх хүн байна уу? Зөвшилцөх гэдгийг нэгдүгээрт тайлбар авъя. Хоёрдугаарт, бас нэлээн дэлгэрэнгүй процедурыг нь заагаад биччихсэн юм байна л даа манай дэгийн тухай хуульд. Тийм.

**П.Цагаан: -** Уучлаарай. Би одоо зүгээр юугаа хэлэхэд. Энэ Улсын Их Хуралтай зөвшилцөнө гэж байгаа юм. Тэгэхээр Байнгын хороо бол Улсын Их Хурлын институцийн байгууллага. Тэгээд хууль дээр яаж байна вэ гэхээр Улсын Их Хурлын чуулган чинь одоо зөвшөөрөх эсэхээ бол яана. Зөвшөөрөхгүй байх юм бол томилогдохгүй. Хуулийн шинэ зохицуулалт гарчихсан. Хуучин бол зөвшөөрөхгүй байхад нь томилж байсан жишиг нэг гараад тэгээд болиулаад тэгээд одоо ингээд.

Улсын Их Хурал. Байнгын хорооных биш шүү. Улсын Их Хурал дээр санал хураагаад олонхийн дэмжлэг авахгүй бол томилохгүй.

**Л.Цог: -** Тэгэхдээ байна шүү дээ Байнгын хороо санал оруулах эрхтэй байхгүй юу.

**П.Цагаан: -** Тэгэхээр энэ дээр бид нарын энэ хуулийн заалтыг уншихаар Ерөнхийлөгчийн санал Байнгын хорооны санал дүгнэлтийг гэж байгаа юм. Тэгэхээр дүгнэлт тэгээд нэр дэвшиж байгаа хүмүүсээс санал асууна гэхээр энэ Улсын Их Хурал дээр болох процесс гэж ингэж бид нар ойлгоод л өргөн барьсан юм л даа. Тэгэхгүй бол яг Байнгын хороон дээр байлгана гэсэн тийм юм байхгүй. Улсын Их Хурал нөгөө зөвшөөрөл өгч санал хураахдаа Ерөнхийлөгчийн санал, Байнгын хорооны дүгнэлт, тэрэнтэй холбогдуулаад тэгээд нэр дэвшигчээс асууна гэсэн ийм хуулийн заалттай юм.

**Л.Цог: -** Өөрөөр хэлбэл Байнгын хороон дээр асуух эрхгүй гэж өөрөө хэлэх гээд байгаа юм уу?

**П.Цагаан: -** Үгүй үгүй. Тэрэн дээр би яагаагүй.

**Л.Цог: -** Наадах чинь адилхан байгаа байхгүй юу. Хамаарч байгаа асуудал нь адилхан. Байнгын хорооны хурал ч бай, нэгдсэн хуралдаан ч бай адилхан л байгаа байхгүй юу.

**П.Цагаан: -** Тэгээд зүгээр Байнгын хороон дээр олонхи цөөнх санал хураах асуудал байхгүй л байгаа юм л даа. Их Хуралд санал өгөх юм.

**О.Баасанхүү: -** Би нэг зүйл хэлэх гэсэн юм. Улсын Их Хурлын үйл ажиллагааны нэг хэсэг нь Байнгын хороо байхгүй юу. Улсын Их Хуралтай зөвшилцөнө гэдэг чинь үйл ажиллагаагаар нь дамжина гэсэн үг шүү дээ. Тэгвэл нэгмөсөн шууд хуралдаанд оруулчихаж болно. Тэгвэл энэ Байнгын хороо хуралдаад ч яадаг юм. Зүгээр л тэр үедээ зүгээр шууд хүмүүсийн тэндээс нь асуулт асуугаад явчихъя.

Байнгын хороо гэдэг бол Улсын Их Хурлын үйл ажиллагааны нэг хэсэг. Тэр битгий хэл болдог бол бүлгээрээ бид нар хэлэлцмээр байна. Нарийн ярих юм бол. Яагаад гэвэл Монгол Ардын Хувьсгалт Нам тэгвэл бүлгээрээ энэ асуудлыг хэлэлцээд Байнгын хороонд энэ асуудлыг ороход ямар байр суурь гэдгийг хэлээд авч ормоор байна. Яагаад бид нар ийм байр суурьтай байгаа вэ гэвэл тэгвэл яагаад Улсын Их Хуралдааны шууд хуралдаанд оруулаагүй юм. Шууд хуралдаанд оруулж болно шүү дээ. Тийм учраас Их Хурлын гишүүн нэр дэвшигчээс асуулт асууж болно гэж байгаа чинь би асуумаар гэсэн эрхээ эдэлье гэж байгаа юм. Би энэ эрхээ эдэлж болох юм уу, болохгүй юм уу энэ тухай л хэл л дээ. Хэрвээ болохгүй гэж байгаа бол одоо дэгийн тухай хууль зөрчлөө гэж би яръя. Гадаа гараад хэлчихэж болно шүү дээ.

Хуулиар санал хураана гэж байхгүй шүү дээ. Хуулиар санал хураах тухай ярьмааргүй байгаа байхгүй юу. Гишүүний эрхийн тухай асуудлаар санал хураах гээд байх юм. Би эрхээ эдэлмээр байна шүү дээ. Тэгэхээр миний энд байгаа эрх нь хууль дээр байгаа юу, байхгүй юу. Байгаа бол би эрхээ эдэлье. Тэрнээс биш миний хэлсэн зүйлээр санал хураамааргүй байна шүү дээ.

**Ц.Цолмон: -** Байнгын хороо бол хүн нэг бүрчлэн санал хураагаад тэгээд дэмжсэн санал, дүгнэлтийг Улсын Их Хуралд оруулж хэлэлцүүлэх тийм журамтай юм байна. Тийм. Тэгэхээр бид нар Байнгын хороон дээр бас их маргаан үүсгээд.

Б.Гарамгайбаатар гишүүн яах вэ оролцоод одоо дэмжиж байгаа гэсэн учраас ирц бүрдсэн гээд явж байгаа юм.

**О.Баасанхүү: -** Ерөөсөө би нэг юм ойлгохгүй байна. З.Энхболд дарга аа, та Их Хурлын дарга юм уу, Их Хурлын гишүүний дарга юм уу. Би хуулиа яриад байна шүү дээ. Та ер нь хуралдаанаа хуралдуулж чадахгүй байна гэдэг чинь таны асуудал байхгүй юу. Тэрнээс чинь болоод өнөөдөр энэ хүмүүс ирээгүй юм байна. Та буруу байдлаас хамаатай. Би өнөөдөр ярих эрхтэй.

Асуудлын гол нь та ингэж түрэмгийлэхээ боль. Би зогсоох тухай яриагүй байна. Зогсоох тухай яриагүй байна.

**З.Энхболд: -** Байнгын хорооны дарга аа, санал хураагаад л явчих л даа.

**Ц.Цолмон: -** Тэгэхээр ийм л зовлонтой нөхцөл байдал үүсч байгаа юм. За О.Баасанхүү гишүүн болохоор нөгөө гишүүнээс асууя гээд байдаг. Тийм ээ. Тэр л асуудал байгаа шүү дээ. Тэгэхээр О.Баасанхүү гишүүнийг асуулгах уу, тэр асуух эрхийг нь хасах уу гэдгээр бид нар горимын санал хурааж болохгүй.

**З.Энхболд: -** Тэгээд Байнгын хороо чинь олонхиороо асуудлаа шийдээд явдаг шүү дээ. Асууж болно гэсэн ..

**Р.Гончигдорж: -** Асуултаа асуучихгүй юу даа. Тэгээд асуултад нь хариулт өгөгдсөнгүй л байгаа биз. Асуух эрхээ эдэлье л дээ. Асуух эрхээ эдлэхэд цаад тал нь хариулах заавал албагүй.

Байнгын хороон дарга аа, би нэг хэлье. О.Баасанхүү гишүүн асуу л даа. Та асуух эрхээ эдэл. Энэ чинь протоколд орно. Б.Алтангэрэлээс тийм тийм асуулт асуулаа. Б.Алтангэрэл гишүүн байсангүй. Хариулах боломжгүй байлаа. Тэгээд л гарга л даа.

**О.Баасанхүү: -** Төрийн ажлыг ингэж 20 жил явуулж байсныг чинь одоо харж л байна л даа. Ингэж нэг хэлбэрээр явуулдаг. Би зарчмаар..

**Р.Гончигдорж: -** 2 сар хүрэлгүй ингэж мэдэмхийрхэж болохгүй шүү дээ. Бид энэ болгоныг чинь энэ улсууд чинь Монгол төрд 30 жил ажиллачихсан. Дипломат бол 23 жил ажилласан.

**О.Баасанхүү: -** Харин дэндүү удчихсан байна л даа. Дэндүү удчихсан байна. Яагаад гэвэл өнөөдөр гаднаас орж ирээд нөхцөл байдал болохгүй гэдгийг хараад байгаа байхгүй юу.

**Р.Гончигдорж: -** Хэн нэгэнд ажлын байр бий болгодог ийм зүйл биш.

**О.Баасанхүү: -** Харин тэр тусмаа.

**Р.Гончигдорж: -** Ийм тогтвортой, ийм гадаадад суугаа Элчин сайдын үйл ажиллагаа тасралтгүй байх ёстой. Улс орнуудаар дамжиж байгаа нь бол бас зөв бодлого. Энэ чинь бол томоохон гүрнүүдийн хоорондох харилцааны асуудал. Томоохон гүрнүүдтэй...

**О.Баасанхүү: -** Уучлаарай. Одоо бид нар яг адилхан эрхтэй шүү дээ, Р.Гончигдорж дарга аа. Өнөөдөр бид нар тийм ээ, яг ижилхэн эрхтэй учраас би эрхээ, хуульд байгаа эрхийг л яриад байна шүү дээ.

**Р.Гончигдорж: -** Надад ч бас хуульд байгаа эрх байна.

**О.Баасанхүү: -** Харин хуульд байгаа эрхийг нь өнөөдөр. Байхгүй хүнээс юм асууж болох уу, болохгүй юу? Хэрвээ энэ Байнгын хороо тогтоол гарах юм бол цэц дээр явна. Яагаад гэвэл байхгүй хүнийг ингэлээ гэдэг асуудал ярина. Өнөөдөр асуудлын гол нь...

**Р.Гончигдорж: -** Үгүй тэгээд цэц рүү оруулаад явахгүй юу.

**О.Баасанхүү: -** Бид нар хуулийг хэрэгжүүлэх гэж энд сууж байгаа юм уу, яаж сууж байгаа юм.

**Р.Гончигдорж: -** Бид нар төрийн ажлыг хийх гэж энд сууж байгаа юм.

**О.Баасанхүү: -** Түрэмгийлдэг газраа түрэмгийлмээр байна л даа.

**Р.Гончигдорж: -** Төрийн ажлыг хийх явж байгаа шүү. Харин төрийн ажлыг саатуулах гэж элдэв шалтаг хайгаад ерөөсөө хэрэггүй.

**О.Баасанхүү: -** Энд ямар ч төрийн ажил саатуулах гэсэн юм байхгүй. Р.Гончигдорж дарга аа та буруу ярьж байна. Та ганцаараа төр, бид нар төр биш юм уу. Адилхан монгол хүмүүс. Бид нар тэгж ярих юм бол.

**Р.Гончигдорж: -** Хэрвээ юм ойлгодог юм бол өнөөдөр Америкийн Нэгдсэн Улсад суух Элчин сайдыг шинэ Ерөнхийлөгчийн, яах вэ хоёр дахь удаагаа байна. Энийг нь тодорхой хэллээ шүү дээ. Энэнийх нь өмнө бид Элчин сайдаа томилж тэр Ерөнхийлөгчийн тангараг өргөх ёслолд шинэ Элчин сайдтай ормооргүй байна гэдэг бол Монгол Улсын том бодлого шүү дээ. Энэ төрийн бодлого биш юм уу.

**О.Баасанхүү: -** Тэр хүмүүсийг байлгаагүй. З.Энхболд дарга саад гэсэн өөрөө сая хэлж байна шүү дээ.

**Р.Гончигдорж: -** Чамд юу нь таалагдахгүй байгаа юм.

**О.Баасанхүү: -** Байхад нь би саад болсон юм аа гэж хэлж байна шүү дээ.

**Р.Гончигдорж: -** Б.Алтангэрэлийн юу нь таалагдахгүй болчихоод, юу асуумаар болчихоод байгаа юм.

**О.Баасанхүү: -** Би таалагдах таалахгүй яриагүй байна.

**Р.Гончигдорж: -** Асуух юмаа асуул л даа харин.

**О.Баасанхүү: -** Асууна. Тэгэхдээ асуухаа танаас асуумааргүй байна.

**Р.Гончигдорж: -** Таны асууж байгаа зүйлийг. Манайхан хөгжчихсөн. Тэр дор нь бараг видео хурлаар ч билээ асуучихна. Хурал дээр нэг гишүүн асуулаа.

**О.Баасанхүү: -** За тэгвэл видео хурлаа хийчих. Эхлээд асуултаа асуучихаад дараа нь ярилцмаар байна.

**Р.Гончигдорж: -** Татгалзвал татгалзахгүй юу. Миний эрхийг чи бас зөрчмөөргүй байна шүү дээ. Миний эрхийг чи зөрчмөөргүй байна.

**О.Баасанхүү: -** Би таны ямар эрхийг зөрчсөн юм.

**Р.Гончигдорж: -** Энэ хурлыг хуралдуулаад, Байнгын хорооны шийдвэр гаргаад Их Хурлын чуулган руу оруулах нь зүйтэй гэсэн миний эрхийг, эдлэх эрхийг чи хасаад байна шүү дээ.

**О.Баасанхүү: -** Та бид хоёрын эрх хуулиар л хязгаарлагдана шүү дээ. Тэгэхээр тэр хуулийг чинь яриад байна шүү дээ. Гишүүнээс асуулт асууна гэсэн. Тэгээд гишүүн нь байна уу, би асуултаа асууя гэсэн. Өөр би ямар нэгэн тодорхой юм яриагүй.

**Р.Гончигдорж: -** Хэрэв хуулийн тухай ярьж байгаа бол, түрүүн П.Цагаан сайд ч хэллээ. Улсын Их Хурлын чуулган дээр энэ процесс яаж явах вэ гэдгийг хуулиар хуульчилсан. Байнгын хороон дээрх асуудлыг бол энүүгээр нарийвчилж хийгээгүй.

**О.Баасанхүү: -** Дэгийн тухай хуулиа барих хэрэгтэй. Дэгийн тухай хууль дээр Улсын Их Хурлын гишүүн асуулт асууна гэсэн. Сая Их Хурлын дарга юу гэж хэлсэн бэ гэвэл би Их Хурлаас болоод тэр хүмүүсийг дуудаагүй гэж хэлсэн. Протоколд тэмдэглэгдсэн шүү дээ. Тийм биз дээ. Тийм учраас би юу гэж ойлгож байгаа вэ гэвэл би тэр хүмүүсийг авчруулаагүй биш. Энэ Гадаад хэргийн яам тэр хүмүүсийг авчруулаагүй биш. Өнөөдөр гол зүйл нь бол Их Хурлын дарга авчруулаагүй юм байна гэж ойлголоо. Би бол байх ёстой. Яагаад гэвэл асуултаа асуумаар байна гэсэн. Ийм л юм хэлсэн. Дэгийн тухай хууль гэж нэг юм байгаа шүү дээ.

**Р.Гончигдорж: -** Таныг харин асуултаа асуу л гэж байна шүү дээ.

**О.Баасанхүү: -** Тэгвэл аваад ир. Эсвэл Л.Цог даргын хэлж байгаагаар энэ байгаа хүмүүсээ шийдээд тэр хүмүүсийг нь дараа шийдье. Яг өнөөдөр шийдэх ёстой гэсэн хууль байхгүй шүү дээ.

**Ц.Цолмон: -** За тэгэхээр О.Баасанхүү гишүүний тавиад байгаа асуудлаар...

**З.Энхболд: -** Хурлаа явуул явуул. Саналаа хураагаад л яв. Чуулган дээр асууна биз. Байнгын хорооноос гарах шийдвэрт нөлөөлөхгүй шүү дээ О.Баасанхүүгийн асуулт.

**О.Баасанхүү: -** Нөлөөлөхгүйг нь яаж мэдэж байгаа юм.

**З.Энхболд: -** Би мэдэж байна.

**О.Баасанхүү: -** Та яаж мэдэж байгаа юм, нөлөөлөхгүйг нь. Яаж мэдэж байгаа юм.

**З.Энхболд: -** Зүгээр саналаа хураагаад үз.

**О.Баасанхүү: -** Үгүй үгүй. Яаж мэдэж байгаа юм.

Энд солиорол ямар хамаатай юм. Танаар би доромжлуулах гэж энд суугаагүй шүү дээ. Эрхэм З.Энхболд даргаа. Аан. Та яагаад намайг өвчтэй гэж байгаа юм. Та тэгвэл шалгуулахгүй юу. Та яагаад намайг өвчтэй гэж байгаа юм. Та яагаад намайг өвчтэй гэж хэлж байгаа юм. Тэрийгээ нэг хэлдээ. Хүнийг бас доромжлох чинь хуулиараа хориотой. Улсын Их Хурлын тухай хууль дээр бусдыг гүтгэх, доромжлохоос бусад тохиолдолд хэлсэн үгэндээ хариуцлага үүрэхгүй гэж байгаа байх аа. Тийм байгаа шүү.

**Ц.Цолмон: -** За ямар томъёоллоор одоо өөрийн чинь юуг санал хураах вэ? Хөндлөнгийн.

**О.Баасанхүү: -** Би бол ийм л, тэр Б.Алтангэрэлээс бусад асуудлаар, одоо Б.Алтангэрэл гэж. Байхгүй хүмүүсээс бусад асуудлаар энэ асуудлыг хэлэлцээд явъя гэсэн горимын, Л.Цог даргын горимын саналыг дэмжиж байна.

**Ц.Цолмон: -** За ийм томъёоллоор санал хураах уу? Энд ирчихсэн байгаа хүмүүсийн саналаар. Тэгвэл тэгээд горимын санал биш болоод байна шүү дээ. Тийм ээ.

**Р.Гончигдорж: -** Байнгын хороон дарга аа. Бид нар эхлээд нэг асуулт дээр гар өргөчихсөн. Хэлэлцэж байгаа асуудлаа хэлэлцэх үү гэсэн. Хэлэлцье гэсэн бүгдээрээ. Хэлэлцэж байгаа асуудал гэдэг маань задрахаараа зэрэг энэ бүх хүмүүсийг хэлэлцье л гэсэн асуудал шүү дээ. Тэрийг тогтсон шүү дээ. Тогтсон асуудлаар яах гээд байгаа юм. Эхлээд бид нар санал хураагаад хэлэлцэх асуудлаа дэмжсэн. Өөр асуудал байна уу. Байхгүй гэсэн шүү дээ.

**Л.Цог: -** Бид нар арай өөр юм ярьж байна шүү дээ.

**Р.Гончигдорж: -** Хууль яривал тэр хуулиараа л ярина шүү дээ.

**Л.Цог: -** Энэ байгааг нь яръя, байхгүйг нь хэлэлцэхгүй гэж. Дараагийн шатны юм гарч байна шүү дээ Р.Гончигдорж дарга аа.

**Р.Гончигдорж: -** Үгүй харин тэгэхээр чинь зэрэг эхлээд бид нар асуудлаа яасан. Горимын саналаа гаргаж байгаад л яръя л даа.

**Л.Цог: -** Би гаргачихсан шүү дээ. Тэрийг л дэмжээд..

**О.Баасанхүү: -** Энэ хүмүүсийг хэлэлцэх үү гэдэг асуудлаар бид нар санал хураагаагүй. Элчин сайдыг томилох асуудлаар санал авах уу. Өөр саналтай хүн байна уу гэж яриагүй шүү дээ.

**Р.Гончигдорж: -** Тэгвэл тэгээд горимын саналаа гаргаад л энэ байгаа улсуудаар нь хэлэлцэх үү, эсвэл нийтээр нь яах уу гэдгээ гаргаад л хураалга л даа.

**Ц.Цолмон: -** За тэгэхээр одоо бол томъёолол ийм болоод байна шүү дээ. Одоо саяны Р.Гончигдорж даргын хамгийн сүүлд хэлсэн томъёолол. Түрүүний Л.Цог даргын хэлсэнтэй таарч байна уу. Тийм ээ. Тэгэхээр одоо энд хүрэлцэн ирсэн хүрэлцэн ирсэн байгаа асуулт асуухад хариулах бололцоотой энэ 4 хүний асуудлыг хэлэлцье гэсэн ийм саналаар санал хураалгах болж байна. Нөгөөдөх нь болохоор хэлэлцэхгүй гэсэн санал болоод байна шүү дээ.

**Р.Гончигдорж: -** Альтернатив нь бол бүгдийг хэлэлцье гэсэн үг байхгүй юу. Наад дээр чинь нюанс нь байгаа байхгүй юу. Бүгдийг нь хэлэлцье гэдэг асуудал ороод ирсэн. Горимын санал юу вэ гэхээр зэрэг байхгүйг нь хэлэлцэхгүй, байгааг нь хэлэлцье л гэж байна шүү дээ. Горимын санал нь. Энийг дэмжихгүй гэвэл бүгдийг нь хэлэлцье л гэсэн үг шүү дээ.

**Ц.Цолмон: -** За тэгээд тэрүүгээр санал хураая. Одоо бэлэн ирсэн байгаа эдгээр одоо 4 нэр бүхий нэр дэвшигчийг хэлэлцье гэсэн энэ саналаар санал хураая.

**Р.Гончигдорж: -** Томъёолол нь биш байна. Тэгэхээр зэрэг уначихаар зэрэг эд нарыг хэлэлцэхгүй болж хувирчих гээд байгаа байхгүй юу.

**Ц.Цолмон: -** Үгүй үгүй. Ирсний хэлэлцье гэсэн санал байхгүй юу.

**Р.Гончигдорж: -** Альтернатив бол энэ санал унах юм бол бүгдийг хэлэлцье гэсэн үг гэж ойлголцоод саналаа хураая.

**Ц.Цолмон: -** Ирснийг нь хэлэлцэхгүй гэж санал өгөхөд бас хэцүүеэ. За тэгвэл энэ дөрөв энд асуулт хариулахад бэлэн байна. Зөвхөн энэ дөрвийг хэлэлцье гэсэн гишүүд нь гараа өргөнө үү.

**Р.Гончигдорж: -** Зөвхөн ирсэн 4 хүний асуудлыг хэлэлцье гэдэг тийм үгээр яачихъя. Үгүйсгэл дотор зөвхөн гэдэг нь хасагдаад бүгдийг нь хэлэлцэх болох байхгүй юу.

**Ц.Цолмон: -** 9-өөс 3. Б.Гарамгайбаатарыг дэмжсэн гэж тооцож байгаа. Биш ээ. Татгалзсан гэж тооцож байгаа. Цөмийг нь хэлэлцэхийг дэмжсэн гэж үзэж байгаа. За ингээд цөмийг нь хэлэлцэхээр боллоо шүү.

Энэ дээр бол Байнгын хорооны тогтоолоор түрүүний О.Баасанхүү гишүүний хөндсөн тэр нөгөө нэгдсэн хуралдаанд ороход ирсэн байх ёстой энэ дөрөв. Энэ 4-ийг ирээгүй байхад Байнгын хороогоор хэлэлцсэн гээд нэгдсэн хуралдаанд оруулахаа болъё. Тийм ээ. Тэр Авлигатай тэмцэх газрынх нь материалыг тэртээ тэргүй.

**З.Энхболд: -** Хамгийн хол нь хэд хоног явах юм? П.Цагаан даргаас би асууж байна.

**П.Цагаан: -** Гурав дахь өдөр гэхэд ирчихнэ гэсэн.

**З.Энхболд: -** Дөрөв дэх нь илүү найдвартай биш үү. Онгоц нь яачих ч юм билээ.

**П.Цагаан: -** Ер нь ирнэ. Тэгэхээр ер нь ингээд Байнгын хороогоор хэлэлцэгдээд явах юм бол дөрөв дэх өдрийн чуулганд ороход саад гарахгүй гэж үзээд байгаа юм.

**З.Энхболд: -** Тэгвэл гурав дахь биш дөрөвхөд тавьчих уу? Дараа нь нэгдсэн хуралдаанд Элчингийн асуудлыг хэзээ оруулах вэ гэдэг техникийн юм яриад байна л даа. Найдвартай нь дөрөв дэх дээр үү.

**Ц.Цолмон: -** Байнгын хорооны нэг зөвлөмж бол цөмийг нь байлцуулах юм байна шүү дээ.

**З.Энхболд: -** Дөрөв дэх өдөр нэгдсэн хуралдаан болоход бүгдээрээ байна гэвэл дөрөв дэх өдрийн өглөө тавьчихъя.

**П.Цагаан: -** Дарга аа. Энд асуудал санал хураагаагүй байхад таны асуултад хариулахад жаахан хэцүү байна шүү дээ. Та яараад байгаа учраас. Энд асуудал шийдээгүй байгаа шүү дээ.

**Ц.Цолмон: -** За ингээд санал хураалтыг хүн тус бүрээр явуулах ёстой.

Нэгдүгээрт. Отгоны Дамбийнямыг Монгол Улсаас Лалын Бүгд Найрамдах Афганистан Улсад суух Онц бөгөөд Бүрэн эрхт Элчин сайдаар томилох саналыг дэмжье гэсэн томъёоллоор санал хураалгая. Дэмжиж байгаа гишүүд гараа өргөнө үү.

9-өөс 6.

Б.Гарамгайбаатар ороогүй.

**З.Энхболд: -** Биш ээ. Б.Гарамгайбаатар чинь хэлэлцэж байгаа бүх асуудлыг дэмжлээ гээд явчихсан байхгүй юу. Тэгээд 9 хүнээс хэн 3 нь татгалзсан юм. Нэрийг нь хэлээдэхдээ. Тэгэхээр л ойлгогдоно шүү дээ. О.Баасанхүү эсрэг байгаа. Ойлгомжтой.

**Ц.Цолмон: -** Тэгвэл ингээд 9-өөс 8 байна.

Хоёрт. Содномын Энхбатыг Монгол Улсаас Кувейт Улсад суух Онц бөгөөд Бүрэн эрхт Элчин сайдаар томилох саналыг дэмжье гэсэн томъёоллоор санал хураалгая. Дэмжиж байгаа гишүүд гараа өргөнө үү.

9-өөс 8.

Гуравт. Баасанжавын Ганболдыг Монгол Улсаас Бүгд Найрамдах Солонгос Улсад суух Онц бөгөөд Бүрэн эрхт Элчин сайдаар томилох саналыг дэмжиж байгаа гишүүд гараа өргөнө үү.

9-өөс 8.

Бадамдоржийн Батхишигийг Монгол Улсаас Бүгд Найрамдах Түрк Улсад суух Онц бөгөөд Бүрэн эрхт Элчин сайдаар томилох саналыг дэмжиж байгаа гишүүд гараа өргөнө үү.

9-өөс 8.

Гунаажавын Батжаргалыг Монгол Улсаас Бүгд Найрамдах Австри Улсад суух Онц бөгөөд Бүрэн эрхт Элчин сайдаар томилох саналыг дэмжье гэж байгаа гишүүд гараа өргөнө үү.

9-өөс 8.

Жагарын Сүхээг Монгол Улсаас Бүгд Найрамдах Казахстан Улсад суух Онц бөгөөд Бүрэн эрхт Элчин сайдаар томилох саналыг дэмжье гэсэн гишүүд гараа өргөнө үү.

9-өөс 8.

Булгаагийн Алтангэрэлийг Монгол Улсаас Америкийн Нэгдсэн Улсад суух Онц бөгөөд Бүрэн эрхт Элчин сайдаар томилох саналыг дэмжье гэсэн гишүүд гараа өргөнө үү.

9-өөс 8.

Хишигдэлгэрийн Даваадоржийг Монгол Улсаас Бельгийн Вант Улс болон Европын Холбоонд Онц бөгөөд Бүрэн эрхт Элчин сайдаар томилох саналыг дэмжиж байгаа гишүүд гараа өргөнө үү.

9-өөс 8.

За Монгол Улсаас гадаад улсад суух элчин сайд, бүрэн эрхт төлөөлөгчийн газрын тэргүүнийг эгүүлэн татах санал хураалтыг бүгдийг нь хамтад нь явуулж болох юм байна. Ингээд хамтатгаж явуулъя.

Монгол Улсаас Бүгд Найрамдах Австри Улсад суугаа Онц бөгөөд Бүрэн эрхт Элчин сайд Ж.Энхсайхан, Америкийн Нэгдсэн Улсад суугаа Онц бөгөөд Бүрэн эрхт Элчин сайд Х.Бэхбат, Бельгийн Вант Улс болон Европын Холбоонд суугаа Онц бөгөөд Бүрэн эрхт Элчин сайд А.Баттөр, Бүгд Найрамдах Казахстан Улсад суугаа Онц бөгөөд Бүрэн эрхт Элчин сайд Х.Аюурзана, Кувейт Улсад суугаа Онц бөгөөд Бүрэн эрхт Элчин сайд К.Саираан, Бүгд Найрамдах Солонгос Улсад суугаа Онц бөгөөд Бүрэн эрхт Элчин сайд Д.Гэрэл, Бүгд Найрамдах Түрк Улсад суугаад Онц бөгөөд Бүрэн эрхт Элчин сайд О.Очиржав нарыг тус тус эгүүлэн татах саналыг дэмжиж байгаа гишүүд гараа өргөхийг хүсэж байна.

9-өөс 8.

За олонхийн саналаар энэ асуудлыг шийдлээ. Байнгын хорооны санал, дүгнэлтийг Улсын Их Хурлын нэгдсэн чуулганы хуралдаанд илтгэх гишүүдийг томилъё. Санал байна уу? За би уншчих уу. Би танилцуулъя.

**Р.Гончигдорж: -** Гэхдээ харин Байнгын хорооны дүгнэлтдээ О.Баасанхүү гишүүний гаргасан, цаашид Байнгын хорооны хуралдаанд нэр дэвшигчдийг байлцуулах нь зүйтэй гэсэн санал гаргаж байсныг тэмдэглэлээ гэж дүгнэлтдээ гаргах хэрэгтэй. Дүгнэлт дотроо оруулчих.

**З.Энхболд: -** Би одоо П.Цагаанаас дахиад асууя. Гурав дахь өдрийн 15.00 цагт, маргаашийн 15.00 цагт байх уу, байхгүй юу? Тэгвэл гурав дахь өдрөөсөө хасчих. Дөрөв дэх өдрийн өглөө тавьчих.

**П.Туяа: -** Дарга аа, сүүлийн хүн нь тав дахь өдрийн өглөө ирнэ гэж байна.

**З.Энхболд: -** Тэгвэл тав дахь өдрийн өглөөний асуудал дээр тавьчихъя.

**Ц.Цолмон: -** Тав дахь өдөр оруулах юм байна. Тийм ээ.

**З.Энхболд: -** Тийм. Тэгээд О.Баасанхүү гишүүний саналаар гадаадаас хүн авчирлаа гэж дүгнэлтдээ бичихгүй юу.

**Ц.Цолмон: -** За ингээд өнөөдрийн нэгдүгээр асуудал дууслаа. Байнгын хорооны гишүүдэд бас нэг зарлах, санал авах зүйл байгаа юм. Ингээд 2013 оны Үндэсний аудитын газрын төлөвлөгөөнд тусгуулах асуудал өгөөчээ гэсэн ийм хүсэлт аудитын газраас ирсэн байгаа.

Тэгэхээр энэ дээр одоо манай Байнгын хорооны шугамаар юу байж болох вэ. Зүгээрт эртээд бид нар нэг ярьсан юм. Оюу Толгойн нээлт нөгөө ил уурхайн хөрөнгө оруулалтын төслийн гүйцэтгэлийн аудит хийж болох юм гэсэн нэг асуудал байгаа юм. Тэгэхдээ энийг Эдийн засгийн байнгын хороо.

**З.Энхболд: -** Гишүүн болгон өөрийнхөө баланк дээр бичээд аудит руу явуулчихдаг юм шүү дээ. Өөрсдөө бодож байгаад.

**Ц.Цолмон: -** Нэгтгэж явуулахгүй юу.

**З.Энхболд: -** Яах вэ нэгтгэж явуулдаг ч байсан. Гишүүн болгон ч явуулдаг байсан. Аль нь ч хамаагүй байдаг юм л даа.

**Ц.Цолмон: -** Энэ бол, нөгөө бичиг нь бол З.Энхболд даргад ирсэн юм байна. Зүгээр Байнгын хороодоос нэгтгээд хийж байгаа юм байна.

**З.Энхболд: -** Тийм. Түрүү жилүүдэд бол ингэдэг байсан юм. Байнгын хороондоо зарлачихаар гишүүн болгон өөрийнхөө баланк дээр бичиж явуулдаг. Байнгын хороо тогтоол гаргаж явуулбал бас болдог. Аль нь ч болдог юм. Одоо бол тогтоол гаргая гэхээр ирцгүй болчихлоо л доо.

**Ц.Цолмон: -** Их Хурлын нэгдсэн санал гэж явахгүй юу?

**З.Энхболд: -** Их Хурлын нэгдсэн санал гэж явдаггүй юм. Байнгын хороо болгон тусдаа, эсвэл гишүүн болгон тусдаа явуулдаг юм.

**Ц.Цолмон: -** За за. Тэгвэл ямар ч байсан бид нар гишүүддээ тавиад.

***Хуралдаан 16 цаг 10 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД